Lippo petrasi - Vimpeli vei pisteet - Oulun Lippo Pesis ry
– Ottelussa oli paljon hyvää, mutta kun vastassa on laatujoukkue se ei riitä tämän enempään. Siihen olen tyytyväinen, että pystyimme näinkin hyvään suoritukseen karmean Sotkamo-pelin jälkeen. Erityisesti ilahduttaa nuoren Ari Lankisen ennakkoluuloton peli, Lipon pelinjohtaja Markku Hylkilä sanoo.
Molemmat aloittivat ottelun kuin käsijarru päällä eikä kentälle menosta saati tilanteiden luomisesta tahtonut tulla mitään. Lippo sai ensimmäisen kolmostilanteen kolmannen aloittavalla. Antti Korhonen tasoitti tilanteesi 1-1 täräyttämällä pallon kakkosluukusta aidan viereen ja kiertämällä kunnarin. Samassa tilanteessa ykköseltä lähtenyt Jaakko Kemppainen paloi kotipesän kynnykselle. Jaksovoiton Vimpelille tuonut juoksu tuli oululaisittain harmittavasti Hannu Huuskosen antamalla vapaataipaleella.
Vimpeli meni toisen jakson alussa 0-1 johtoon tuulen nopea Jere Saukon tuodessa ja Matias Rinta-ahon lyödessä. Tasoittavalla miesten superpesisdebyyttinsä tehnyt Lipon Ari Lankinen kohahdutti kotiyleisöä. Kakkosrajapomppu yllätti Vimpelin ulkokentän ja pallon vieriminen aidan alta Ouluhallin parkkipaikalle ja kunnarin syntyminen oli vain senteistä kiinni. Lankinen ehätti lyönnillään kakkospesälle. Samassa sisävuorossa Marko Pelkonen toi Lipon tasoihin kotiuttamalla Jali-Matti Kurkelan.
Tämän jälkeen kentällä oli vain yksi joukkue. Vimpeli takoi kahdessa seuraavassa sisävuorossaan vaihtelevilla lyönneillä yhteensä kahdeksan juoksua. Lippo kaunisteli vielä lukemat 5-10, mutta voittajasta ei ollut missään vaiheessa epäselvyyttä.
Lippo pelaa seuraavan kerran jo lauantaina. Silloin Mustapekka Stadionille saapuu Ankkurit Alajärveltä. Ottelu alkaa klo 17.00.
Ottelun jälkeinen lehdistötilaisuus löytyy täältä.